Document ID: 32003R0153

Ir-Regolament tal-Kunsill (KE) Nru 153/2003
tas-27 ta’ Jannar 2003
li jemenda il-miżuri ta’ kontra d-dumping imposti mir-Regolament tal-Kunsill (KE) Nru 1603/2000 fuq importazzjonijiet ta’ ethanolamini li joriġinaw fl-Istati Uniti ta’ l-Amerika
IL-KUNSILL TA’ L-UNJONI EWROPEA,
Wara li kkonsidra it-Trattat li jistabbilixxi il-Komunitajiet Ewropej,
Wara li kkonsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra importazzjonijiet oġġetti ta’ dumping minn pajjiżi terzi li mhumiex Membri tal-Komunità Ewropea [1] (Regolament bażiku), u b’mod partikolari l-Artikolu 11(3) tiegħu,
Wara li kkonsidra l-proposta mressqa mill-Kummissjoni wara li kkonsultat il-Kumitat Konsultattiv,
Billi:
A. PROĊEDURA
1. Miżuri fis-seħħ
(1) F’Lulju tas-sena 2000, il-Kunsill, bir-Regolament (KE) Nru 1603/2000 [2], impona dazji definittivi ta’ kontra d-dumping fuq importazzjonijiet ta’ ethanolamini li joriġinaw fl-Istati Uniti ta’ l-Amerika (l-USA). Id-dazji ħadu l-forma ta’ dazju speċifiku.
2. Inizjazzjoni
(2) Fit-13 ta’ Ġunju 2002, il-Kummissjoni annunzat b’avviż (Avviż ta’ Inizjazzjoni) ippubblikat fil-Ġurnal Uffiċjali tal-Komunitajiet Ewropej [3] l-inizjazzjoni ta’ reviżjoni interim parzjali tal-miżuri ta’ kontra d-dumping li japplikaw għal importazzjonijiet lejn il-Kommunità ta’ ethanolamini li joriġinaw fl-USA.
(3) Ir-reviżjoni inbdiet fuq inizjattiva tal-Kummissjoni biex jiġi eżaminat jekk il-miżuri fis-seħħ humiex xierqa. Il-miżura attwali, jiġifieri dazju fil-forma ta’ dazju speċifiku, ma tikkontemplax sitwazzjonijiet fejn merkanzija importata ġarrbet danni qabel id-dħul fiċ-ċirkolazzjoni ħielsa.
3. Investigazzjoni
(4) Il-Kummissjoni avżat uffiċjalment il-produtturi esportaturi, l-importaturi u l-utenti magħrufa li huma kkonċernati u l-assoċjazzjonijiet tagħhom, ir-rappreżentanti tal-pajjiż esportatur ikkonċernat u l-produtturi Komunitarji dwar l-inizjazzjoni tal-proċedura. Il-partijiet interessati ngħataw l-opportunità biex jesprimu l-opinjoni tagħhom bil-miktub u biex jitolbu seduta fil-limitu ta’ żmien stabbilit fl-Avviż ta’ Inizjazzjoni.
(5) Numru ta’ produtturi esportaturi fil-pajjiż ikkonċernat, kif ukoll produtturi Komunitarji u importaturi/kummerċjanti Komunitarji taw l-opinjoni tagħhom bil-miktub. Il-partijiet kollha li għamlu din it-talba fil-limitu ta’ żmien imsemmi u li wrew li kien hemm raġunijiet partikolari għalxiex għandhom jinstemgħu ngħataw l-opportunità li jinstemgħu.
(6) Il-Kummissjoni ġabret u vverifikat l-informazzjoni kollha li kkonsidrat neċessarja għall-għan li jiġi ddeterminat jekk il-miżuri fis-seħħ humiex xierqa.
B. IR-RIŻULTATI TA’ L-INVESTIGAZZJONI
(7) L-Artikolu 145 tar-Regolament tal-Kummissjoni (KEE) Nru 2454/93 tat-2 ta’ Lulju 1993 [4] li tagħti disposizzjonijiet dwar l-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju jipprevedi, għad-determinazzoni tal-valur doganali, tnaqqis proporzjonali tal-prezz attwalment imħallas jew li għandu jitħallas f’sitwazzjonijiet fejn il-merkanzija ġarrbet danni qabel id-dħul fiċ-ċirkolazzjoni ħielsa.
(8) Biex ikun evitat li jkun impost ammont eċessiv ta’ dazju ta’ kontra d-dumping, id-dazju speċifiku għandu, fil-każ ta’ merkanzija li ġarrbet danni, jitnaqqas b’persentaġġ li jikkorrispondi mat-tnaqqis fil-prezz attwalment imħallas jew li għandu jitħallas.
(9) Il-produtturi Komunitarji sostnew li l-kelma "danni" hija vaga u tista’ tkun suġġetta għal interpretazzjonijiet wiesgħa li jistgħu jwasslu għal prattiċi ta’ ċirkomvenzjoni jew anki jirrendu d-dazji ta’ kontra d-dumping mingħajr effett. Biex tiġi evitata ċ-ċirkomvenzjoni, ġie sottomess li kull meta l-awtoritajiet doganali jikkonsidraw xi oġġett bħala wieħed li ġarrab danni, għandha tkun ipprovduta opinjoni esperta oħra indipendenti fuq il-kwistjoni ta’ jekk il-merkanzija għandhiex danni jew le.
(10) Għandu jkun innotat li l-valutazzjoni tal-merkanzija, b’danni jew le, hija magħmula mill-awtoritajiet doganali skond ir-regoli ċerti u stabbiliti mwaqqfa mill-Kodiċi Doganali Komunitarju li ma jippermettix interpretazzjoni wiesgħa li tista’ tagħmel mezz li d-dazju ta’ kontra d-dumping isir mingħajr effett. Minħabba dawn ir-regoli stabbiliti, m’hemm l-ebda bżonn ta’ disposizzjonijiet speċifiċi li jkopru merkanzija suġġetta għal miżuri ta’ kontra d-dumping. It-talba biex tiġi introdotta opinjoni esperta oħra obbligatorja hija għalhekk respinta.
(11) Importatur irrelatat issottometta li l-ebda dazju ta’ kontra d-dumping m’għandu jkun impost jekk prodott ġarrab danni għaliex ma jistax jiġi kkonsidrat bħala prodott simili.
(12) F’dan ir-rigward, mhuwiex awtomatiku li prodott jieqaf milli jkun prodott simili jekk ikollu xi danni. Xorta jista’ jkollu l-istess karatteristiċi fiżiċi jew kimiċi u jintuża għall-istess għanijiet, u b’hekk possibilment jagħmel danni lill-industrija Komunitarja. L-argument huwa għalhekk respint.
(13) Huwa għalhekk konkluż li fl-assenza ta’ xi argument b’sostenn mill-partijiet interessati, f’każijiet meta l-merkanzija tkun ġarrbet danni qabel id-dħul fiċ-ċirkolazzjoni ħielsa u, għalhekk, il-prezz attwalment imħallas jew li għandu jitħallas huwa mnaqqas proporzjalment għad-determinazzjoni tal-valur doganali, id-dazju speċifiku għandu jitnaqqas b’persentaġġ li jikkorrispondi mat-tnaqqis tal-prezz attwalment imħallas jew li għandu jitħallas,
ADOTTA DAN IR-REGOLAMENT:
Artikolu 1
"4. F’każijiet meta il-merkanzija tkun ġarrbet danni qabel id-dħul fiċ-ċirkolazzjoni ħielsa u, għalhekk, il-prezz attwalment imħallas jew li għandu jitħallas huwa mnaqqas proporzjalment għad-determinazzjoni tal-valur doganali skond l-Artikolu 145 tar-Regolament tal-Kummissjoni (KEE) Nru 2454/93, l-ammont ta’ dazju ta’ kontra d-dumping, ikkalkulat fuq il-bażi ta’ l-ammonti stabbiliti hawn fuq, għandu jitnaqqas b’persentaġġ li jikkorrispondi mat-tnaqqis tal-prezz attwalment imħallas jew li għandu jitħallas."
Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta’ Jannar 2003.

Labels: 18
3
4
1